title: Регламент за изпълнение (ЕС) 2016/1356 на Комисията от 9 август 2016 година за изменение на Регламент за изпълнение (ЕС) № 1105/2010 за налагане на окончателно антидъмпингово мито и за окончателно събиране на временното мито, наложено върху вноса на прежди с висока здравина от полиестери с произход от Китайската народна република, и за прекратяване на процедурата по отношение вноса на прежди с висока здравина от полиестери с произход от Република Корея и Тайван, изменен с Регламент за изпълнение (ЕС) № 907/2011

text:
               10.8.2016

               BG

               Официален вестник на Европейския съюз

               L 215/20

         РЕГЛАМЕНТ ЗА ИЗПЪЛНЕНИЕ (ЕС) 2016/1356 НА КОМИСИЯТА
   от 9 август 2016 година
   за изменение на Регламент за изпълнение (ЕС) № 1105/2010 за налагане на окончателно антидъмпингово мито и за окончателно събиране на временното мито, наложено върху вноса на прежди с висока здравина от полиестери с произход от Китайската народна република, и за прекратяване на процедурата по отношение вноса на прежди с висока здравина от полиестери с произход от Република Корея и Тайван, изменен с Регламент за изпълнение (ЕС) № 907/2011
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1225/2009 на Съвета от 30 ноември 2009 г. за защита срещу дъмпингов внос от страни, които не са членки на Европейската общност (1) („основния регламент“),
   като взе предвид Регламент за изпълнение (ЕС) № 1105/2010 на Съвета от 29 ноември 2010 г. за налагане на окончателно антидъмпингово мито и за окончателно събиране на временното мито, наложено върху вноса на прежди с висока здравина от полиестери с произход от Китайската народна република, и за прекратяване на процедурата по отношение вноса на прежди с висока здравина от полиестери с произход от Република Корея и Тайван (2), и по-специално член 4 от него,
   като има предвид, че:
   А.   ДЕЙСТВАЩИ МЕРКИ

               (1)

               С Регламент за изпълнение (ЕС) № 1105/2010 Съветът наложи окончателно антидъмпингово мито върху вноса на прежди с висока здравина от полиестери (различни от шивашки конци), които не се предлагат за продажба на дребно, включително монофиламенти с линейна плътност, по-малка от 67 decitex, с произход от Китайската народна република (наричана по-долу „КНР“), понастоящем класирани в код по КН 5402 20 00 (наричани по-долу „разглежданият продукт“).

               (2)

               Поради големия брой производители износители, оказали съдействие при разследването, довело до налагането на антидъмпинговото мито (наричано по-долу „първоначалното разследване“), в КНР, беше подбрана извадка от китайски производители износители, като на дружествата, включени в извадката, беше наложена индивидуална митническа ставка, варираща от 0 до 5,5 %, докато за другите оказали съдействие дружества, които не са включени в извадката, беше определена митническа ставка в размер на 5,3 %. Списъкът на тези дружества се съдържа в приложението към Регламент за изпълнение (ЕС) № 1105/2010. Посоченото приложение бе изменено с Регламент за изпълнение (ЕС) № 907/2011 на Съвета (3). По отношение на две оказали съдействие дружества, които не са включени в извадката, беше направенo индивидуално разследване по смисъла на член 17, параграф 3 от основния регламент. За тях бяха определени митнически ставки в размер на 0 % и 9,8 %. На всички останали дружества беше наложена митническа ставка в размер на 9,8 %.

               (3)

               В член 4 от Регламент за изпълнение (ЕС) № 1105/2010 на Съвета се предвижда възможността за нови китайски производители износители, които предоставят на Комисията достатъчно доказателства, че отговарят на критериите, посочени в същия член, да бъде определена митническата ставка, приложима за оказалите съдействие дружества, които не са включени в извадката, а именно 5,3 %. Тези критерии са следните:

                           —

                           дружеството да не е изнасяло за Съюза разглеждания продукт през периода на първоначалното разследване (1 юли 2008 г. — 30 юни 2009 г.),

                           —

                           дружеството да не е свързано с никой от износителите или производителите в КНР, които са обект на мерките, наложени с Регламент за изпълнение (ЕС) № 1105/2010 на Съвета,

                           —

                           дружеството действително да е изнасяло за Съюза разглеждания продукт след периода на първоначалното разследване, на който се основават мерките, или да е поело неотменимо договорно задължение да изнесе значително количество за Съюза.

         Б.   ИСКАНЕ ЗА ПРЕДОСТАВЯНЕ НА СТАТУТ НА НОВ ПРОИЗВОДИТЕЛ ИЗНОСИТЕЛ

               (4)

               Китайското дружество Zhejiang Kingsway High-Tech Fiber Co. Ltd. („заявителят“) поиска за него да бъде определена митническата ставка, приложима за оказалите съдействие дружества, които не са включени в извадката („третиране като нов производител износител“, или „ТНПИ“).

               (5)

               Беше направено проучване, за да се определи дали заявителят отговаря на критериите за предоставяне на ТНПИ, изложени в член 4 от Регламент за изпълнение (ЕС) № 1105/2010.

               (6)

               На заявителя бе изпратен въпросник с искане дружеството да представи доказателства, че отговаря на всички критерии, изложени в член 4 от Регламент за изпълнение (ЕС) № 1105/2010.

               (7)

               Комисията издири и провери цялата информация, която счете за необходима, с цел да определи дали заявителят отговаря на трите критерия за предоставяне на ТНПИ. Беше извършена проверка на място в помещенията на заявителя в Haining, КНР.

               (8)

               Заявителят представи достатъчно доказателства, които позволяват да се установи, че отговаря на трите критерия, посочени в член 4 от Регламент за изпълнение (ЕС) № 1105/2010. Заявителят фактически успя да докаже:

                           i)

                           че е създаден през 2013 г. и че е започнал производството на разглеждания продукт в края на 2014 г., а именно след разследвания период;

                           ii)

                           че не е свързан с нито един износител или производител в КНР, обект на антидъмпинговите мерки, наложени с Регламент за изпълнение (ЕС) № 1105/2010; както и

                           iii)

                           че е започнал да изнася разглеждания продукт за Съюза от февруари 2015 г. нататък.

               (9)

               Поради това за заявителя следва да се определи митническата ставка, приложима за оказалите съдействие дружества, които не са включени в извадката, а именно 5,3 %, в съответствие с член 4 от Регламент за изпълнение (ЕС) № 1105/2010, и заявителят следва да се добави към списъка на китайските производители износители, които не са включени в извадката.

               (10)

               Комисията информира заявителя и промишлеността на Съюза за горепосочените констатации и им даде възможност да представят своите коментари. Такива коментари не бяха получени.

               (11)

               Настоящият регламент е в съответствие със становището на комитета, учреден съгласно член 15, параграф 1 от основния регламент,

         ПРИЕ НАСТОЯЩИЯ РЕГЛАМЕНТ:
   Член 1
   Приложението, фигуриращо в член 1 от Регламент за изпълнение (ЕС) № 907/2011, с който се изменя Регламент за изпълнение (ЕС) № 1105/2010, се заменя със следното:

         „ПРИЛОЖЕНИЕ

            ОКАЗАЛИ СЪДЕЙСТВИЕ КИТАЙСКИ ПРОИЗВОДИТЕЛИ ИЗНОСИТЕЛИ, КОИТО НЕ СА ВКЛЮЧЕНИ В ИЗВАДКАТА

            Допълнителен код по ТАРИК A977

                     Наименование на дружеството

                     Град

                     Heilongjiang Longdi Co., Ltd.

                     Harbin

                     Jiangsu Hengli Chemical Fibre Co. Ltd

                     Wujiang

                     Hyosung Chemical Fiber (Jiaxing) Co. Ltd

                     Jiaxing

                     Shanghai Wenlong Chemical Fiber Co. Ltd

                     Shanghai

                     Shaoxing Haiu Chemistry Fibre Co. Ltd

                     Shaoxing

                     Sinopec Shanghai Petrochemical Company

                     Shanghai

                     Wuxi Taiji Industry Co. Ltd

                     Wuxi

                     Zhejiang Kingsway High-Tech Fiber Co. Ltd.

                     Haining City“

   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 август 2016 година.

            За Комисията

            Председател

         Jean-Claude JUNCKER

      (1)  ОВ L 343, 22.12.2009 г., стр. 51.

      (2)  ОВ L 315, 1.12.2010 г., стр. 1.

      (3)  Регламент за изпълнение (ЕС) № 907/2011 на Съвета от 6 септември 2011 г. за изменение на Регламент за изпълнение (ЕС) № 1105/2010 за налагане на окончателно антидъмпингово мито и за окончателно събиране на временното мито, наложено върху вноса на прежди с висока здравина от полиестери с произход от Китайската народна република, и за прекратяване на процедурата по отношение вноса на прежди с висока здравина от полиестери с произход от Република Корея и Тайван (ОВ L 232, 9.9.2011 г., стр. 29).


title: Регламент за изпълнение (ЕС) 2015/357 на Съвета от 5 март 2015 година за прилагане на Регламент (ЕС) № 208/2014 относно ограничителни мерки, насочени срещу определени лица, образувания и органи с оглед на положението в Украйна

text:
               6.3.2015

               BG

               Официален вестник на Европейския съюз

               L 62/1

         РЕГЛАМЕНТ ЗА ИЗПЪЛНЕНИЕ (ЕС) 2015/357 НА СЪВЕТА
   от 5 март 2015 година
   за прилагане на Регламент (ЕС) № 208/2014 относно ограничителни мерки, насочени срещу определени лица, образувания и органи с оглед на положението в Украйна
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Регламент (ЕС) № 208/2014 на Съвета от 5 март 2014 г. относно ограничителни мерки, насочени срещу определени лица, образувания и органи с оглед на положението в Украйна (1), и по-специално член 14, параграф 1 от него,
   като има предвид, че:

               (1)

               На 5 март 2014 г. Съветът прие Регламент (ЕС) № 208/2014.

               (2)

               Въз основа на преглед от страна на Съвета вписванията за осемнадесет лица следва да бъдат изменени.

               (3)

               Приложение I към Регламент (ЕС) № 208/2014 следва да бъде съответно изменено,

         ПРИЕ НАСТОЯЩИЯ РЕГЛАМЕНТ:
   Член 1
   Приложение I към Регламент (ЕС) № 208/2014 се заменя с текста, поместен в приложението към настоящия регламент.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 март 2015 година.

            За Съвета

            Председател

         D. REIZNIECE-OZOLA

      (1)  ОВ L 66, 6.3.2014 г., стр. 1

      ПРИЛОЖЕНИЕ

            „ПРИЛОЖЕНИЕ I

               Списък на физическите и юридическите лица, образувания и органи, посочени в член 2

                        Име

                        Информация за идентифициране

                        Основания

                        Дата на включване в списъка

                        1.

                        Viktor Fedorovych Yanukovych
                        (Віктор Федорович Янукович),
                        Viktor Fedorovich Yanukovich
                        (Виктор Фёдорович Янукович)

                        Роден на 9 юли 1950 г. в Енакиево (Донецка област), бивш президент на Украйна

                        Лице, по отношение на което се провежда наказателно производство от украинските власти за присвояване на публични финансови средства или активи

                        6.3.2014 г.

                        2.

                        Vitalii Yuriyovych Zakharchenko
                        (Віталій Юрійович Захарченко),
                        Vitaliy Yurievich Zakharchenko
                        (Виталий Юрьевич Захарченко)

                        Роден на 20 януари 1963 г. в Константиновка (Донецка област), бивш министър на вътрешните работи

                        Лице, по отношение на което се провежда наказателно производство от украинските власти за присвояване на публични финансови средства или активи

                        6.3.2014 г.

                        3.

                        Viktor Pavlovych Pshonka
                        (Віктор Павлович Пшонка)

                        Роден на 6 февруари 1954 г. в Сергеевка (Донецка област), бивш главен прокурор на Украйна

                        Лице, по отношение на което се провежда наказателно производство от украинските власти за присвояване на публични финансови средства или активи

                        6.3.2014 г.

                        4.

                        Olena Leonidivna Lukash
                        (Олена Леонідівна Лукаш),
                        Elena Leonidovna Lukash
                        (Елена Леонидовна Лукаш)

                        Родена на 12 ноември 1976 г. в Рибница (Молдова), бивш министър на правосъдието

                        Лице, по отношение на което се провежда разследване от украинските власти за злоупотреба със служебно положение в качеството му на лице на публична длъжност с цел получаване на неправомерна облага за себе си или за трето лице, като по този начин се причиняват загуби на украински публични финансови средства

                        6.3.2014 г.

                        5.

                        Andrii Petrovych Kliuiev
                        (Андрій Петрович Клюєв),
                        Andriy Petrovych Klyuyev

                        Роден на 12 август 1964 г. в Донецк, бивш ръководител на администрацията на президента на Украйна

                        Лице, по отношение на което се провежда наказателно производство от украинските власти за присвояване на публични финансови средства или активи и във връзка с неправомерно използване на служебно положение в качеството му на лице на публична длъжност с цел получаване на неправомерна облага за себе си или за трето лице, като по този начин се причиняват загуби на украински публични бюджетни средства или активи

                        6.3.2014 г.

                        6.

                        Viktor Ivanovych Ratushniak
                        (Віктор Іванович Ратушняк)

                        Роден на 16 октомври 1959 г., бивш заместник-министър на вътрешните работи

                        Лице, по отношение на което се провежда наказателно производство от украинските власти за присвояване на публични финансови средства или активи или за съучастие в подобно деяние

                        6.3.2014 г.

                        7.

                        Oleksandr Viktorovych Yanukovych
                        (Олександр Вікторович Янукович)

                        Роден на 10 юли 1973 г. в Енакиево (Донецка област), син на бившия президент, бизнесмен

                        Лице, по отношение на което се провежда наказателно производство от украинските власти за присвояване на публични финансови средства или активи

                        6.3.2014 г.

                        8.

                        Viktor Viktorovych Yanukovych
                        (Віктор Вікторович Янукович)

                        Роден на 16 юли 1981 г. в Енакиево (Донецка област), син на бивш президент, член на Върховната рада на Украйна

                        Лице, по отношение на което се провежда разследване от украинските власти за присвояване на публични финансови средства или активи. Лице, свързано с лице от списъка (бившия президент на Украйна ВIктор Федорович Янукович), по отношение на което се провежда наказателно производство от украинските власти за присвояване на публични финансови средства или активи

                        6.3.2014 г.

                        9.

                        Artem Viktorovych Pshonka
                        (Артем Вікторович Пшонка)

                        Роден на 19 март 1976 г. в Краматорск (Донецка област), син на бивш главен прокурор, заместник-ръководител на групата на Партията на регионите във Върховната рада на Украйна

                        Лице, по отношение на което се провежда наказателно производство от украинските власти за присвояване на публични финансови средства или активи и за съучастие в подобно деяние

                        6.3.2014 г.

                        10.

                        Serhii Petrovych Kliuiev
                        (Сергій Петрович Клюєв),
                        Serhiy Petrovych Klyuyev

                        Роден на 19 август 1969 г. в Донецк, брат на г-н АндрIй Клюєв, бизнесмен

                        Лице, по отношение на което се провежда разследване от украинските власти за участие в присвояване на публични средства или активи и в злоупотреба със служебно положение в качеството му на лице на публична длъжност с цел получаване на неправомерна облага за себе си или за трето лице, като по този начин се причиняват загуби на украински публични финансови средства или активи. Лице, свързано с лице от списъка (АндрIй Петрович Клюєв), по отношение на което се провежда наказателно производство от украинските власти за присвояване на публични финансови средства или активи

                        6.3.2014 г.

                        11.

                        Mykola Yanovych Azarov
                        (Микола Янович Азаров),
                        Nikolai Yanovich Azarov
                        (Николай Янович Азаров)

                        Роден на 17 декември 1947 г. в Калуга (Русия), министър-председател на Украйна до януари 2014 г.

                        Лице, по отношение на което се провежда наказателно производство от украинските власти за присвояване на публични финансови средства или активи

                        6.3.2014 г.

                        12.

                        Serhiy Vitaliyovych Kurchenko
                        (Сергій Віталійович Курченко)

                        Роден на 21 септември 1985 г. в Харков, бизнесмен

                        Лице, по отношение на което се провежда наказателно производство от украинските власти за присвояване на публични финансови средства или активи

                        6.3.2014 г.

                        13.

                        Dmytro Volodymyrovych Tabachnyk
                        (Дмитро Володимирович Табачник)

                        Роден на 28 ноември 1963 г. в Киев, бивш министър на образованието и науката

                        Лице, по отношение на което се провежда разследване от украинските власти за злоупотреба със служебно положение в качеството му на лице на публична длъжност с цел получаване на неправомерна облага за себе си или за трето лице, като по този начин се причиняват загуби на украински публични финансови средства или активи

                        6.3.2014 г.

                        14.

                        Raisa Vasylivna Bohatyriova
                        (Раїса Василівна Богатирьова),
                        Raisa Vasilievna Bogatyreva
                        (Раиса Васильевна Богатырёва)

                        Родена на 6 януари 1953 г. в Бакал (Челябинска област, Русия), бивш министър на здравеопазването

                        Лице, по отношение на което се провежда наказателно производство от украинските власти за присвояване на публични финансови средства или активи

                        6.3.2014 г.

                        15.

                        Serhiy Hennadiyovych Arbuzov
                        (Сергій Геннадійович Арбузов),
                        Sergei Gennadievich Arbuzov
                        (Сергей Геннадиевич Арбузов)

                        Роден на 24 март 1976 г. в Донецк, бивш министър-председател на Украйна

                        Лице, по отношение на което се провежда наказателно производство от украинските власти за присвояване на публични финансови средства или активи

                        15.4.2014 г.

                        16.

                        Yuriy Volodymyrovych Ivanyushchenko
                        (Юрій Володимирович Іванющенко)

                        Роден на 21 февруари 1959 г. в Енакиево (Донецка област), депутат от Партията на регионите

                        Лице, по отношение на което се провежда наказателно производство от украинските власти за присвояване на публични финансови средства или активи

                        15.4.2014 г.

                        17.

                        Oleksandr Viktorovych Klymenko
                        (Олександр Вікторович Клименко)

                        Роден на 16 ноември 1980 г. в Макеевка (Донецка област), бивш министър на приходите и вземанията

                        Лице, по отношение на което се провежда наказателно производство от украинските власти за присвояване на публични финансови средства или активи и за злоупотреба със служебно положение в качеството му на лице на публична длъжност с цел получаване на неправомерна облага за себе си или за трето лице, като по този начин се причиняват загуби на украински публични финансови средства или активи.

                        15.4.2014 г.

                        18.

                        Edward Stavytskyi,
                        Eduard Anatoliyovych Stavytsky
                        (Едуард Анатолійович Ставицький)

                        Роден на 4 октомври 1972 г. в Лебедин (Сумска област), бивш министър на горивата и енергетиката на Украйна
                        Има данни, че пребивава в Израел. Все още обаче има украинско гражданство

                        Лице, по отношение на което се провежда наказателно производство от украинските власти за присвояване на публични финансови средства или активи

                        15.4.2014 г.“


title: Регламент за изпълнение (ЕС) 2016/1357 на Комисията от 9 август 2016 година за въвеждане на регистрационен режим за вноса на някои дебели листове от нелегирани или други легирани стомани, с произход от Китайската народна република

text:
               10.8.2016

               BG

               Официален вестник на Европейския съюз

               L 215/23

         РЕГЛАМЕНТ ЗА ИЗПЪЛНЕНИЕ (ЕС) 2016/1357 НА КОМИСИЯТА
   от 9 август 2016 година
   за въвеждане на регистрационен режим за вноса на някои дебели листове от нелегирани или други легирани стомани, с произход от Китайската народна република
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния регламент“), и по-специално член 14, параграф 5 от него,
   след като информира държавите членки,
   като има предвид, че:

               (1)

               На 13 февруари 2016 г. с известие за започване на процедура, публикувано в Официален вестник на Европейския съюз
                   (2), Европейската комисия („Комисията“) започна антидъмпингово разследване по отношение на вноса в Съюза на плоски продукти от нелегирани или легирани стомани (с изключение на неръждаеми стомани, силициеви електротехнически стомани, инструментални стомани и бързорежещи стомани), горещовалцувани, неплакирани, нито покрити, ненавити, с дебелина над 10 mm и с широчина, равна на или по-голяма от 600 mm, или с дебелина, равна на или по-голяма от 4,75 mm, но по-малка от 10 mm, и с широчина, равна на или по-голяма от 2 050 mm („дебели листове“), с произход от Китайската народна република (КНР).

         1.   РАЗГЛЕЖДАН ПРОДУКТ

               (2)

               Продуктът, който подлежи на регистрационен режим („разглежданият продукт“), са плоски продукти от нелегирани или легирани стомани (с изключение на неръждаеми стомани, силициеви електротехнически стомани, инструментални стомани и бързорежещи стомани), горещовалцувани, неплакирани, нито покрити, ненавити, с дебелина, превишаваща 10 mm, и с широчина 600 mm или повече, или с дебелина 4,75 mm или повече, но непревишаваща 10 mm, и с широчина 2 050 mm или повече, понастоящем класирани в кодове по КН ex 7208 51 20, ex 7208 51 91, ex 7208 51 98, ex 7208 52 91, ex 7208 90 20, ex 7208 90 80, 7225 40 40, ex 7225 40 60 и ex 7225 99 00 („дебели листове“) и с произход от КНР. Кодовете по КН са посочени само за информация.

         2.   ИСКАНЕ

               (3)

               Искането за въвеждане на регистрационен режим съгласно член 14, параграф 5 от основния регламент беше отправено от жалбоподателя на 18 април 2016 г. Към искането бе представена допълнителна информация на 7 юли 2016 г. Жалбоподателят поиска да се въведе регистрационен режим за вноса на разглеждания продукт, което да позволява последващо прилагане на мерки по отношение на този внос, считано от датата на регистрация.

         3.   ОСНОВАНИЯ ЗА ВЪВЕЖДАНЕ НА РЕГИСТРАЦИОНЕН РЕЖИМ

               (4)

               Съгласно член 14, параграф 5 от основния регламент Комисията може да възложи на митническите органи да предприемат необходимите действия за въвеждане на регистрационен режим на внос, което да позволява последващо прилагане на мерки по отношение на този внос, считано от датата на регистрация. Регистрационен режим по отношение на вноса може да се въвежда по искане на промишлеността на Съюза, което е подкрепено с достатъчно доказателства, обосноваващи подобно действие.

               (5)

               Жалбоподателят изтъква, че регистрационният режим е обоснован, тъй като разглежданият продукт продължава да е дъмпингов и вносителите са знаели за дъмпинговите практики, които са били осъществявани в рамките на продължителен период, причинявайки вреда на промишлеността на Съюза. Жалбоподателят изтъква също така, че вносът от КНР причинява вреда на промишлеността на Съюза и че е имало съществено увеличение на този внос, дори след разследвания период, което би възпрепятствало сериозно постигането на коригиращия ефект от антидъмпинговото мито, в случай че такова мито бъде наложено.

         3.1.   Вносителите са знаели или са били длъжни да знаят за дъмпинга и за твърдяната или действителната вреда

               (6)

               Комисията счита, че вносителите са знаели или са били длъжни да знаят за дъмпинговите практики от страна на производителите износители. В това отношение в жалбата се съдържаха достатъчно prima facie доказателства и това беше посочено в известието за започване на тази процедура (3). В неповерителната версия на жалбата дъмпинговите маржове за вноса от КНР бяха изчислени на 28 — 73 %. Жалбоподателят представи в жалбата достатъчно доказателства, в които са описани дъмпинговите практики на производителите износители от КНР и които prima facie не е можело и не би трябвало да са неизвестни за вносителите. По-специално жалбоподателят представи в жалбата доказателства за сравнението между нормалната стойност, определена въз основа на информация за цените, отчетени в окончателния доклад на USITC (за периода юли 2014 г. — юни 2015 г.), с експортната цена въз основа на тримесечна средна единична стойност за вноса от КНР на дебели листове за приложимите кодове по КН според данните от Евростат. Освен това в жалбата жалбоподателят включи също така prima facie доказателства за тенденцията към намаление на цените на вноса от КНР. Средната продажна цена на вноса от КНР в Съюза е намаляла с 25 % между 2012 г. и периода октомври 2014 г. — септември 2015 г. В искането за въвеждане на регистрационен режим средните цени на вноса от КНР за разследвания период (2015 г.) бяха сравнени с цените за 2012 г., при което е видно намаление от около 30 %. На последно място, в жалбата се съдържат достатъчно prima facie доказателства за причинена вреда. Въз основа на всички тези данни, съдържащи се в неповерителния вариант на жалбата, но също така и с оглед на размера на дъмпинга, който може да е налице, както и на факта, че информацията, с която са разполагали жалбоподателите, е била публично достъпна, основателно може да се заключи, въз основа на prima facie доказателствата на разположение на Комисията, че вносителите са знаели или са били длъжни да знаят за дъмпинга и за твърдяната или действителна вреда.

         3.2.   Допълнително съществено нарастване на вноса

               (7)

               От началото на процедурата през февруари 2016 г. бе наблюдавано допълнително увеличение от приблизително 15 % на вноса от КНР при сравнение на обема на вноса през разследвания период (2015 г.) с наличните данни за периода след започване на процедурата (март — май 2016 г.). Това показва, че е имало допълнително съществено нарастване на вноса от КНР на разглеждания продукт през първите три месеца след началото на текущото разследване.

         3.3.   Намаляване на коригиращия ефект на митото

               (8)

               В направените изявления в рамките на разследването, включително в искането за въвеждане на регистрационен режим, се съдържат доказателства, че ако продължи да се увеличава този внос на все по-ниски цени, това ще причини още по-голяма вреда. По отношение на цените жалбоподателят включи в искането за въвеждане на регистрационен режим prima facie доказателства за тенденцията към намаление на цените на вноса от КНР. Що се отнася до динамиката на цените на вноса след започване на процедурата през февруари 2016 г., при сравняването на цените в периода март — май 2016 г. с цените през разследвания период (2015 г.) се наблюдава допълнителен спад от около 30 % в средните цени на вноса от КНР. Допълнителното съществено нарастване на вноса, за което са налице достатъчно prima facie доказателства, както това е посочено в съображение 6, вероятно — с оглед на времето на настъпването му, обема на предполагаемия дъмпингов внос и другите обстоятелства (като свободния капацитет в КНР и ценовото поведение на китайските производители износители) — сериозно ще намали коригиращия ефект от всяко окончателно мито, освен ако такова мито бъде наложено с обратно действие.

               (9)

               Освен това, с оглед на започването на настоящата процедура и като се отчита развитието досега на вноса от КНР от гледна точка на цени и обеми, е основателно да се очаква, че вносът на разглеждания продукт може още да се увеличи преди приемането на временни мерки, както и че вносителите може бързо да увеличат своите стоково-материални запаси.

         4.   ПРОЦЕДУРА

               (10)

               С оглед на гореизложеното Комисията достигна до заключението, че жалбоподателят е предоставил достатъчно prima facie доказателства, които обосновават въвеждането на регистрационен режим за вноса на разглеждания продукт в съответствие с член 14, параграф 5 от основния регламент.

               (11)

               Всички заинтересовани страни се приканват да изложат становищата си в писмен вид и да предоставят доказателства в тяхна подкрепа. Наред с това Комисията може да изслуша заинтересованите страни, при условие че те отправят писмено искане, от което да е видно, че са налице специални основания да бъдат изслушани.

         5.   РЕГИСТРАЦИОНЕН РЕЖИМ

               (12)

               В съответствие с член 14, параграф 5 от основния регламент за вноса на разглеждания продукт следва да се въведе регистрационен режим, за да се гарантира, че ако резултатите от разследването доведат до налагане на антидъмпингово мито и ако бъдат изпълнени необходимите условия, това мито може да се наложи с обратно действие върху регистрирания внос в съответствие с член 10, параграф 4 от основния регламент.

               (13)

               В жалбата си жалбоподателят изчислява дъмпинговите маржове при вноса на разглеждания продукт от КНР на 28 — 73 %, а средния марж на подбиване на цените — на 11 %. Изчислената стойност на евентуални бъдещи задължения се определя за КНР най-малко на нивото на маржа на подбиване на цените, установено на базата на жалбата, а именно 11 % ad valorem от CIF стойността на вноса на разглеждания продукт.

         6.   ОБРАБОТКА НА ЛИЧНИТЕ ДАННИ

               (14)

               Всички лични данни, събрани в рамките на регистрационния режим, ще се обработват в съответствие с Регламент (ЕО) № 45/2001 на Европейския парламент и на Съвета (4),

         ПРИЕ НАСТОЯЩИЯ РЕГЛАМЕНТ:
   Член 1
   1.   В съответствие с член 14, параграф 5 Регламент (ЕС) 2016/1036 на Европейския парламент и на Съвета (5) на митническите органи се възлага да предприемат необходимите действия за въвеждане на регистрационен режим за вноса в Съюза на плоски продукти от нелегирани или легирани стомани (с изключение на неръждаеми стомани, силициеви електротехнически стомани, инструментални стомани и бързорежещи стомани), горещовалцувани, неплакирани, нито покрити, ненавити, с дебелина, превишаваща 10 mm, и с широчина 600 mm или повече, или с дебелина 4,75 mm или повече, но непревишаваща 10 mm, и с широчина 2 050 mm или повече, понастоящем класирани в кодове по КН ex 7208 51 20, ex 7208 51 91, ex 7208 51 98, ex 7208 52 91, ex 7208 90 20, ex 7208 90 80, 7225 40 40, ex 7225 40 60 и ex 7225 99 00 (кодове по ТАРИК 7208512010, 7208519110, 7208519810, 7208529110, 7208902010, 7208908020, 7225406010, 7225990030) и с произход от КНР.
   Срокът на регистрационния режим изтича девет месеца след датата на влизане в сила на настоящия регламент.
   2.   Всички заинтересовани страни се приканват да изложат становищата си в писмен вид и да предоставят доказателства в тяхна подкрепа или да поискат да бъдат изслушани в срок от 20 дни от датата на публикуване на настоящия регламент.
   Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 август 2016 година.

            За Комисията

            Председател

         Jean-Claude JUNCKER

      (1)  ОВ L 176, 30.6.2016 г., стр. 21.

      (2)  ОВ C 58, 13.2.2016 г., стр. 20.

      (3)  ОВ C 58, 13.2.2016 г., стр. 20 (раздел 3 от известието за започване на процедура).

      (4)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

      (5)  Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (ОВ L 176, 30.6.2016 г., стр. 21).


title: Регламент за изпълнение (ЕС) 2016/1958 на Комисията от 4 ноември 2016 година относно класирането на някои стоки в Комбинираната номенклатура

text:
                  9.11.2016

                  BG

                  Официален вестник на Европейския съюз

                  L 301/9

            РЕГЛАМЕНТ ЗА ИЗПЪЛНЕНИЕ (ЕС) 2016/1958 НА КОМИСИЯТА
      от 4 ноември 2016 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да бъде ползвана от титуляря за известен период от време в съответствие с член 34, параграф 9 от Регламент (ЕС) № 952/2013. Този период следва да бъде определен на три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да бъде ползвана съгласно член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 4 ноември 2016 година.

               За Комисията,

               от името на председателя,

            Stephen QUEST

               Генерален директор на генерална дирекция „Данъчно облагане и митнически съюз“

         (1)  ОВ L 269, 10.10.2013 г., стр. 1.

         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

         ПРИЛОЖЕНИЕ

                     Описание на стоките

                     Класиране
                     (код по КН)

                     Основания

                     (1)

                     (2)

                     (3)

                     Изделие, състоящо се от 27 щепселни гнезда в корпус (така нареченият „блок за разпределяне на захранването“) с размери приблизително 5 × 8 × 173 cm. Корпусът е снабден с електрически кабел с дължина приблизително 3 m и щепсел за свързване с щепселна кутия към електрическата мрежа.
                     Изделието е предназначено да бъде използвано за захранване с електроенергия с напрежение 230 V на различни компоненти, монтирани в шкаф. То се монтира във вертикално положение в стандартни мрежови сървърни шкафове. Изделието също така регистрира и предава вътрешни данни (като например електрически ток, напрежение, изходни данни и употреба) и алармени съобщения (ако стойностите са над или под определени прагове) чрез включената комуникационна карта.
                     Вж. изображението (*).

                     8537 10 99

                     Класирането се определя въз основа на общи правила 1 и 6 за тълкуване на Комбинираната номенклатура и на описанието на кодове по КН 8537 , 8537 10  и 8537 10 99 .
                     Класирането в позиция 8544  като кабел, снабден с части за свързване, се изключва, тъй като изделието е предназначено да функционира като апарат за разпределяне на електроенергия.
                     Тъй като изделието се състои от няколко щепселни гнезда, кабел и средство за комуникация, то следва да се класира в код по КН 8537 10 99  — като други табла, панели, конзоли, пултове, шкафове и други подобни, оборудвани с два или повече уреда от позиция 8535  или 8536  за разпределение на електрическо захранване.

            (*)  Изображението е само за информация.


title: Регламент за изпълнение (ЕС) № 1142/2011 на Комисията от 10 ноември 2011 година за въвеждане на приложения X и XI към Регламент (ЕО) № 4/2009 на Съвета относно компетентността, приложимото право, признаването и изпълнението на съдебни решения и сътрудничеството по въпроси, свързани със задължения за издръжка

text:
               11.11.2011

               BG

               Официален вестник на Европейския съюз

               L 293/24

         РЕГЛАМЕНТ ЗА ИЗПЪЛНЕНИЕ (ЕС) № 1142/2011 НА КОМИСИЯТА
   от 10 ноември 2011 година
   за въвеждане на приложения X и XI към Регламент (ЕО) № 4/2009 на Съвета относно компетентността, приложимото право, признаването и изпълнението на съдебни решения и сътрудничеството по въпроси, свързани със задължения за издръжка
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз, и по-специално член 291, параграф 2 от него,
   като взе предвид Регламент (ЕО) № 4/2009 на Съвета от 18 декември 2008 г. относно компетентността, приложимото право, признаването и изпълнението на съдебни решения и сътрудничеството по въпроси, свързани със задължения за издръжка (1), и по-специално член 73, параграфи 1 и 2 от него,
   като взе предвид Регламент (ЕО) № 2201/2003 на Съвета от 27 ноември 2003 г. относно компетентността, признаването и изпълнението на съдебни решения по брачни дела и делата, свързани с родителската отговорност, с който се отменя Регламент (ЕО) № 1347/2000 (2), и по-специално член 70 от него,
   като взе предвид Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите-членки върху упражняването на изпълнителните правомощия от страна на Комисията (3),
   като има предвид, че:

               (1)

               В приложение X към Регламент (ЕО) № 4/2009 се изброяват административните органи, посочени в член 2, параграф 2 от същия регламент.

               (2)

               Финландия, Швеция и Обединеното кралство са уведомили Комисията за административните органи, които да бъдат включени в приложение X към Регламент (ЕО) № 4/2009.

               (3)

               Административните органи, за които са уведомили Финландия, Швеция и Обединеното кралство, и които са изброени в приложение I, отговарят на изискванията, посочени в член 2, параграф 2 от Регламент (ЕО) № 4/2009.

               (4)

               В приложение XI към Регламент (ЕО) № 4/2009 се изброяват компетентните органи, посочени в член 47, параграф 3 от същия регламент.

               (5)

               Финландия е уведомила Комисията за компетентния орган, който да бъде включен в приложение XI към Регламент (ЕО) № 4/2009.

               (6)

               Обединеното кралство и Ирландия са обвързани с Регламент (ЕО) № 4/2009 и поради тази причина участват в приемането и прилагането на настоящия регламент.

               (7)

               В съответствие с членове 1 и 2 от Протокола относно позицията на Дания, приложен към Договора за Европейския съюз и Договора за функционирането на Европейския съюз, Дания не участва в приемането на настоящия регламент и не е обвързана от него, нито е предмет на неговото прилагане, без да се засяга възможността Дания да прилага съдържанието му съгласно Споразумението от 19 октомври 2005 г. между Европейската общност и Кралство Дания относно компетентността и признаването и изпълнението на съдебни решения по граждански и търговски дела (4).

               (8)

               Мерките, предвидени в настоящия регламент, са в съответствие със становището на Комитета относно приложимото право, компетентността и изпълнението на съдебни решения по брачни дела, по дела, свързани с родителската отговорност и със задължения за издръжка.

               (9)

               Поради това приложения X и XI към Регламент (ЕО) № 4/2009 следва да бъдат съответно въведени,

         ПРИЕ НАСТОЯЩИЯ РЕГЛАМЕНТ:
   Член 1
   Текстът на приложения X и XI към Регламент (ЕО) № 4/2009 се съдържа в приложения I и II към настоящия регламент.
   Член 2
   Настоящият регламент влиза в сила в деня след публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко в държавите-членки в съответствие с Договорите.
      Съставено в Брюксел на 10 ноември 2011 година.

            За Комисията

            Председател

         José Manuel BARROSO

      (1)  ОВ L 7, 10.1.2009 г., стр. 1.

      (2)  ОВ L 338, 23.12.2003 г., стр. 1.

      (3)  ОВ L 55, 28.2.2011 г., стр. 13.

      (4)  ОВ L 299, 16.11.2005 г., стр. 62.

      ПРИЛОЖЕНИЕ I

            „ПРИЛОЖЕНИЕ X
            Посочените в член 2, параграф 2 от Регламент (ЕО) № 4/2009 административни органи са следните:

                        —

                        във Финландия: Съвет за социално осигуряване („Sosiaalilautakunta/Socialnämnd“),

                        —

                        в Швеция: Орган за изпълнение („Kronofogdemyndigheten“),

                        —

                        в Обединеното кралство:

                                    а)

                                    Англия, Уелс и Шотландия: Комисия за издръжка на децата и за правоприлагане (Child Maintenance and Enforcement Commission (CMEC),

                                    б)

                                    Северна Ирландия: Департамент за социално развитие на Северна Ирландия (Department for Social Development Northern Ireland (DSDNI).“

      ПРИЛОЖЕНИЕ II

            „ПРИЛОЖЕНИЕ XI
            Посочените в член 47, параграф 3 от Регламент (ЕО) № 4/2009 компетентни органи са следните:

                        —

                        във Финландия: Служба за правна помощ („Oikeusaputoimisto/Rättshjälpsbyrå“).“


title: Регламент за изпълнение (ЕС) 2016/1227 на Комисията от 27 юли 2016 година за изменение на Регламент (ЕИО) № 2568/91 относно характеристиките на маслиновото масло и маслиновото масло от остатъчен материал и съответните методи за анализ

text:
               28.7.2016

               BG

               Официален вестник на Европейския съюз

               L 202/7

         РЕГЛАМЕНТ ЗА ИЗПЪЛНЕНИЕ (ЕС) 2016/1227 НА КОМИСИЯТА
   от 27 юли 2016 година
   за изменение на Регламент (ЕИО) № 2568/91 относно характеристиките на маслиновото масло и маслиновото масло от остатъчен материал и съответните методи за анализ
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 91, първа алинея, буква г) и член 91, втора алинея от него,
   като има предвид, че:

               (1)

               В Регламент (ЕИО) № 2568/91 на Комисията (2) се определят химичните и органолептичните характеристики на маслиновото масло и маслиновото масло от остатъчен материал, както и методите за оценка на тези характеристики. Посочените методи се актуализират редовно, като се отчитат както мненията на експертите в областта на химията, така и дейностите, провеждани в рамките на Международния съвет за маслиновите продукти (IOC).

               (2)

               С цел да се осигури изпълнението на равнището на Съюза на най-новите международни стандарти, установени от IOC, методът за определяне на съдържанието на свободни киселини и методът, свързан с органолептичната оценка на необработени маслинови масла virgin, определени в Регламент (ЕИО) № 2568/91, следва да бъдат актуализирани.

               (3)

               Поради това Регламент (ЕИО) № 2568/91 следва да бъде съответно изменен.

               (4)

               Мерките, предвидени в настоящия регламент, са в съответствие със становището на Комитета за общата организация на селскостопанските пазари,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕИО) № 2568/91 се изменя, както следва:

               1)

               Приложение II се заменя с текста от приложение I към настоящия регламент.

               2)

               Приложение XII се изменя в съответствие с приложение II към настоящия регламент.

         Член 2
   Настоящият регламент влиза в сила на седмия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 27 юли 2016 година.

            За Комисията

            Председател

         Jean-Claude JUNCKER

      (1)  ОВ L 347, 20.12.2013 г., стр. 671.

      (2)  Регламент (ЕИО) № 2568/91 на Комисията от 11 юли 1991 г. относно характеристиките на маслиновото масло и маслиновото масло от остатъчен материал и съответните методи за анализ (ОВ L 248, 5.9.1991 г., стр. 1).

      ПРИЛОЖЕНИЕ I

            „ПРИЛОЖЕНИЕ II

               ОПРЕДЕЛЯНЕ НА СВОБОДНИТЕ МАСТНИ КИСЕЛИНИ, СТУДЕН МЕТОД

            1.   ОБХВАТ И ПРИЛОЖНО ПОЛЕ
            Този метод описва определянето на свободните мастни киселини в маслиновите масла и маслиновите масла от остатъчен материал. Съдържанието на свободни мастни киселини се изразява като киселинност, изчислена като процент олеинова киселина.
            2.   ПРИНЦИП
            Проба се разтваря в смес от разтворители и наличните свободни мастни киселини се титруват, като се използва разтвор на калиев хидроксид или на натриев хидроксид.
            3.   РЕАКТИВИ
            Всички реактиви трябва да са с квалификация „чист за анализ“, а водата, която се използва, трябва да е или дестилирана, или с еквивалентна чистота.
            3.1   Диетилов етер; 95 % етанол (v/v), смес от равни обемни части.
            Неутрализира се точно в момента на употреба с разтвора на калиев хидроксид (3.2), с добавяне на 0,3 ml от разтвора на фенолфталеин (3.3) на 100 ml от сместа.

                           Забележка 1:

                        диетиловият етер е лесно запалим и може да образува експлозивни пероксиди. Трябва да се работи със специално внимание при употребата му.

                           Забележка 2:

                        ако не е възможно да се използва диетилов етер, може да се използва смес от разтворители, съдържаща етанол и толуен. Ако е необходимо, етанолът може да се замести с пропан-2-ол.

                  3.2   Калиев хидроксид или натриев хидроксид, титруван етанолов или воден разтвор, c(KOH) [или c(NaOH)] около 0,1 mol/l или, ако е необходимо, c(KOH) [или c(NaOH)] около 0,5 mol/l. Разтвори могат да се доставят от търговската мрежа.
            Точната концентрация на разтвора на калиев хидроксид (или на разтвора на натриев хидроксид) трябва да е известна и да се провери преди употреба. Използва се разтвор, приготвен поне пет дни преди употреба и декантиран в бутилка от кафяво стъкло с гумена запушалка. Разтворът трябва да е безцветен или със сламен цвят.
            Ако при използването на воден разтвор на калиев хидроксид (или на натриев хидроксид) се наблюдава разделяне на фази, водният разтвор се заменя с етанолов разтвор.

                           Забележка 3:

                        стабилизиран безцветен разтвор на калиев хидроксид (или на натриев хидроксид) може да се приготви по следния начин. Довеждат се до кипене 1 000 ml етанол или вода с 8 g калиев хидроксид (или натриев хидроксид) и 0,5 g алуминиеви стружки и кипенето се поддържа с обратен хладник в продължение на един час. Дестилира се незабавно. Изискваното количество калиев хидроксид (или натриев хидроксид) се разтваря в дестилата. Оставя се за няколко дни и бистрата супернатантна течност се декантира от утайката от калиев карбонат (или натриев карбонат).

                  Разтворът може също така да се приготви и без дестилация по следния начин: към 1 000 ml етанол (или вода) се добавят 4 ml алуминиев бутилат и сместа се оставя за няколко дни. Декантира се супернатантната течност и се разтваря нужното количество калиев хидроксид (или натриев хидроксид). Разтворът е готов за употреба.
            3.3   Фенолфталеин, разтвор от 10 g/l в 95 до 96 % етанол (v/v) или алкалиблау 6B, или тимолфталеин, разтвор от 20 g/l в 95 до 96 % етанол (v/v). В случай на силно оцветени масла следва да се използва алкалиблау или тимолфталеин.
            4.   АПАРАТУРА
            Обикновено лабораторно оборудване, включващо:

                        4.1

                        Аналитична везна;

                        4.2

                        250 ml конусовидна колба;

                        4.3

                        10 ml бюрета клас A, градуирана през 0,05 ml, или еквивалентна автоматична бюрета.

                  5.   ПРОЦЕДУРА
            5.1   Подготовка на пробата за изпитване

            Ако пробата е мътна, тя следва да се филтрува.
            5.2   Маса на пробата

            Пробата се взема в зависимост от очакваната киселинност, в съответствие със следната таблица:

                        Очаквана киселинност
                        (киселинност, изразена като олеинова киселина g/100 g)

                        Маса на пробата (g)

                        Точност на претегляне (g)

                        от 0 до 2

                        10

                        0,02

                        > 2 до 7,5

                        2,5

                        0,01

                        > 7,5

                        0,5

                        0,001

                  Пробата се претегля в конусовидната колба (4.2).
            5.3   Определяне

            Пробата (5.2) се разтваря в 50 до 100 ml от предварително неутрализираната смес от диетилов етер и етанол (3.1).
            Титрува се, като се разклаща, с 0,1 mol/l разтвор на калиев хидроксид (или на натриев хидроксид) (3.2) (вж. забележка 4) до промяна в индикатора (цветът на оцветения индикатор се задържа в продължение на най-малко 10 секунди).

                           Забележка 4:

                        ако изискваното количеството от 0,1 mol/l разтвор на калиев хидроксид (или на натриев хидроксид) надвишава 10 ml, се използва 0,5 mol/l разтвор или се променя масата на пробата, в съответствие с очакваното съдържание на свободни киселини и предложената таблица.

                           Забележка 5:

                        ако разтворът помътнее по време на титруването, се добавя достатъчно количество от разтворителите (3.1) до получаването на бистър разтвор.

                  Второ определяне се извършва само ако първият резултат е по-висок от определената граница за категорията на маслото.
            6.   ИЗРАЗЯВАНЕ НА РЕЗУЛТАТИТЕ
            Киселинността в тегловни проценти олеинова киселина е равна на:

            където:

                        V

                        =

                        обемът на използвания титруван разтвор на калиев хидроксид (или на натриев хидроксид), в милилитри;

                        c

                        =

                        точната концентрация на използвания титруван разтвор на калиев хидроксид (или на натриев хидроксид), в mol/l;

                        M

                        =

                        282 g/mol, моларната маса на олеиновата киселина, в g/mol;

                        m

                        =

                        масата на пробата, в грамове.

                  Киселинността, изразена като олеинова киселина, се протоколира, както следва:

                        а)

                        до втория знак след десетичната запетая за стойности от 0 до 1 включително;

                        б)

                        до първия знак след десетичната запетая за стойности над 1 до 100 включително.“

      ПРИЛОЖЕНИЕ II
      Приложение XII към Регламент (ЕИО) № 2568/91 се изменя, както следва:

                  1)

                  Точка 3.3 се заменя със следното:
                  „3.3.   Незадължителни понятия за целите на етикетирането

                  При поискване ръководителят на групата дегустатори може да удостовери, че оценените масла съответстват на определенията и скалите, които отговарят единствено на посочените по-долу термини в зависимост от интензитета и възприятието на признаците.
                  Положителни признаци (плодов аромат, горчивина и стипчивост): в зависимост от интензитета на възприемане:

                              —

                                 Силен, когато медианата на признака е по-висока от 6;

                              —

                                 Умерен, когато медианата на признака се намира между 3 и 6;

                              —

                                 Деликатен, когато медианата на признака е по-ниска от 3;

                                 Плодов аромат

                              Съвкупност от характерни за маслото обонятелни възприятия, която зависи от сорта маслини, произхожда от здрави и пресни маслини и в която не преобладава вкусът нито на зелените, нито на зрелите маслини. Тя се възприема пряко и/или ретроназално.

                                 Вкус на зелени маслини

                              Съвкупност от характерни за маслото обонятелни възприятия, която напомня зелени плодове, зависи от сорта маслини и произхожда от здрави и пресни зелени маслини. Тя се възприема пряко и/или ретроназално.

                                 Вкус на зрели маслини

                              Съвкупност от характерни за маслото обонятелни възприятия, която напомня зрели плодове, зависи от сорта маслини и произхожда от здрави и пресни маслини. Тя се възприема пряко и/или ретроназално.

                                 Добре балансирано

                              Масло, което не показва липса на баланс, т.е. обонятелно–вкусово и допирно усещане, при което медианата на признака „горчивина“ и тази на признака „стипчивост“ са с не повече от 2 пункта по-високи от медианата на признака „плодов аромат“.

                                 Масло с мек вкус

                              Масло, за което медианата на признаците „горчивина“ и „стипчивост“ е равна на 2 или е по-ниска.

                        Списък на термините в зависимост от интензитета на възприемане:

                              Термини, за които следва да се представи сертификат за органолептично изпитване

                              Медиана на признака

                              Плодов аромат

                              —

                              Вкус на зрели маслини

                              —

                              Вкус на зелени маслини

                              —

                              Деликатен плодов аромат

                              По-малко от 3

                              Умерен плодов аромат

                              Между 3 и 6

                              Силен плодов аромат

                              Над 6

                              Деликатен вкус на зрели маслини

                              По-малко от 3

                              Умерен вкус на зрели маслини

                              Между 3 и 6

                              Силен вкус на зрели маслини

                              Над 6

                              Деликатен вкус на зелени маслини

                              По-малко от 3

                              Умерен вкус на зелени маслини

                              Между 3 и 6

                              Силен вкус на зелени маслини

                              Над 6

                              Деликатна горчивина

                              По-малко от 3

                              Умерена горчивина

                              Между 3 и 6

                              Силна горчивина

                              Над 6

                              Деликатна стипчивост

                              По-малко от 3

                              Умерена стипчивост

                              Между 3 и 6

                              Силна стипчивост

                              Над 6

                              Добре балансирано масло

                              Медианата на признака „горчивина“ и медианата на признака „стипчивост“ са с не повече от 2 пункта по-високи от медианата на признака „плодов аромат“.

                              Масло с мек вкус

                              Медианата на признака „горчивина“ и медианата на признака „стипчивост“ са не повече от 2“

                  2)

                  Точка 9.1.1 се заменя със следното:

                              „9.1.1.

                              Дегустаторът поема чашата, като внимава тя да остава покрита с часовниковото стъкло, и леко я накланя; докато чашата е в това положение, той я завърта еднократно около оста ѝ, така че да се омокри възможно най-голяма повърхност от вътрешността ѝ. След това той отстранява часовниковото стъкло и помирисва пробата, като вдишва бавно и дълбоко, за да оцени качествата на маслото. Помирисването не трябва да продължи повече от 30 секунди. Ако през това време не е оформено заключение, той прави кратка почивка, след което повтаря действието.
                              След завършване на обонятелното изпитване дегустаторът прави оценка на възприятията в устната кухина (цялостни ретроназално-обонятелни, вкусови и допирни възприятия). За тази цел той поема малка глътка масло от около 3 ml. Много важно е маслото да се разпредели по цялата устна кухина — от предната част на устата и езика, по протежение на двете страни, до задната част и основата на небцето и гърлото, тъй като е известен фактът, че интензитетът на вкусовите и допирните възприятия варира в зависимост от областта от езика, небцето и гърлото.
                              Трябва да се подчертае, че е много важно достатъчно количество от маслото да се разпространи много бавно върху задната част на езика към основата на небцето и гърлото, докато дегустаторът се съсредоточава върху поредността, в която се проявяват горчивите и стипчивите стимули. В противен случай има опасност и двата стимула да останат незабелязани при някои масла, или стипчивият стимул да надделее над горчивия.
                              Кратките последователни вдишвания през устата позволяват на дегустатора не само да разпространи пробата така, че да се покрие цялата уста, но също така да възприеме летливите ароматни съединения ретроназално, като предизвика възприятие по този път.

                                 NB: когато дегустаторите не възприемат плодовия аромат в дадена проба и интензитетът на класифицирания отрицателен признак е 3,5 или по-малко, ръководителят на групата може да реши да осигури възможност дегустаторите да анализират пробата повторно при температура на околната среда (COI/T.20/Doc. № 6/Rev. 1, септември 2007 г., Раздел 3 — Общи спецификации за оборудване на помещение за изпитване), като същевременно се уточняват контекстът и концепцията за температура на околната среда. Когато температурата на пробата достигне температурата на помещението, дегустаторите следва да оценят повторно пробата, като проверят единствено дали се възприема плодовият аромат. Ако се възприема, те следва да отбележат интензитета по скалата.

                              Следва да се вземе предвид и възприятието за стипчивост при допир. За тази цел е препоръчително маслото да бъде погълнато.“

                  3)

                  Точка 9.4 се заменя със следното:
                  „9.4.   Класификация на маслото

                  Маслото се класифицира в зависимост от медианата на недостатъците и медианата на признака „плодов аромат“. Медианата на недостатъците се определя като медианата на недостатъка, който се възприема с най-висок интензитет. Медианата на недостатъците и медианата на признака „плодов аромат“ се посочват с точност до един знак след десетичната запетая.
                  Класифицирането на маслото се осъществява, като се съпоставят стойностите на медианата на недостатъците и на медианата на признака „плодов аромат“ с референтните скали, посочени по-долу. Тъй като грешката на метода е взета предвид при определянето на границите на тези скали, те се считат за абсолютни. Използваните компютърни програми онагледяват класифицирането във вид на таблица със статистически данни или на графика.

                              а)

                              необработено маслиново масло екстра качество: медианата на недостатъците е равна на 0, а медианата на признака „плодов аромат“ е по-висока от 0;

                              б)

                              необработено маслиново масло: медианата на недостатъците е по-висока от 0, но не по-висока от 3,5, а медианата на признака „плодов аромат“ е по-висока от 0;

                              в)

                              необработено маслиново масло за осветление: медианата на недостатъците е по-висока от 3,5, или медианата на недостатъците е по-малка или равна на 3,5, а медианата на признака „плодов аромат“ е равна на 0.

                                 Забележка 1:

                              когато медианата на признака „горчивина“ и/или „стипчивост“ е над 5,0, ръководителят на групата посочва тази информация върху сертификата от изпитването.
                              В случай на оценки, извършвани в рамките на проверки на съответствието, се извършва едно изпитване. В случай на насрещна оценка анализът трябва да се осъществи в две повторения с отделни дегустации. Резултатите от анализа в две повторения трябва да бъдат статистически хомогенни (вж. точка 9.5). Ако не са, пробата трябва да се анализира отново два пъти. Окончателната стойност на медианата на признаците за класифициране се изчислява, като се използва средноаритметичната стойност на двете медиани.“

                  4)

                  Добавя се следната точка 9.5:
                  „9.5   Критерии за приемане и отхвърляне на повторения

                  Нормализираната грешка, определена по-долу, се използва, за да се определи дали двата резултата от анализа с две повторения са хомогенни или статистически приемливи:

                  където Me1 и Me2 са медианите на двете повторения (съответно първи и втори анализ), а U1 и U2 са разширените неопределености, получени за двете стойности, изчислени както е посочено в допълнението, както следва:

                     U
                     1 = c × s* и
                  За разширената неопределеност c = 1,96; откъдето:
                  U1 = 0,0196 × CVr × Me1

                  където CVr
                      е устойчивият коефициент на вариация.
                  За да бъде посочено, че двете получени стойности не са със статистически значими различия, En
                      трябва да е по-малка или равна на 1,0.“


title: Регламент за изпълнение (ЕС) 2017/931 на Комисията от 31 май 2017 година за определяне на коефициента на разпределение за количествата, за които се отнасят подадените от 19 май 2017 г. до 26 май 2017 г. заявления за лицензии за внос в рамките на тарифните квоти, открити по силата на Регламент за изпълнение (ЕС) 2015/2081 за някои зърнени храни с произход от Украйна

text:
               1.6.2017

               BG

               Официален вестник на Европейския съюз

               L 141/10

         РЕГЛАМЕНТ ЗА ИЗПЪЛНЕНИЕ (ЕС) 2017/931 НА КОМИСИЯТА
   от 31 май 2017 година
   за определяне на коефициента на разпределение за количествата, за които се отнасят подадените от 19 май 2017 г. до 26 май 2017 г. заявления за лицензии за внос в рамките на тарифните квоти, открити по силата на Регламент за изпълнение (ЕС) 2015/2081 за някои зърнени храни с произход от Украйна
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (1), и по-специално член 188, параграфи 1 и 3 от него,
   като има предвид, че:

               (1)

               С Регламент за изпълнение (ЕС) 2015/2081 на Комисията (2) се откриват тарифни квоти за внос на някои зърнени храни с произход от Украйна.

               (2)

               В член 1, параграф 1 от Регламент за изпълнение (ЕС) 2015/2081 за периода от 1 януари 2017 г. до 31 декември 2017 г. се определя количество от 960 000 тона по квотата с пореден номер 09.4306.

               (3)

               Количествата, за които се отнасят заявленията за лицензии за внос, подадени от 19 май 2017 г., 13 часа брюкселско време, до 26 май 2017 г., 13 часа брюкселско време, за квотата с пореден номер 09.4306, надвишават наличните количества. Поради това следва да се определи до каква степен могат да бъдат издавани лицензии за внос, като се определи коефициент на разпределение, който да се прилага към заявените количества за съответната квота, изчислен съгласно член 7, параграф 2 от Регламент (ЕО) № 1301/2006 на Комисията (3).

               (4)

               Следва също да не се издават повече лицензии за внос за количествата по квотата с пореден номер 09.4306, посочени в Регламент за изпълнение (ЕС) 2015/2081, за текущия квотен период.

               (5)

               За да се гарантира ефективността на мярката, настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   1.   Към количествата, за които се отнасят заявленията за лицензии за внос за квотата с пореден номер 09.4306, посочени в приложението към Регламент за изпълнение (ЕС) 2015/2081, подадени от 19 май 2017 г., 13 часа брюкселско време, до 26 май 2017 г., 13 часа брюкселско време, се прилага коефициент на разпределение от 86,524176 % за заявленията, подадени в рамките на тарифната квота с пореден номер 09.4306.
   2.   Подаването на нови заявления за лицензии за квотата с пореден номер 09.4306, посочени в приложението към Регламент за изпълнение (ЕС) 2015/2081, се прекратява, считано от 26 май 2017 г. в 13 часа брюкселско време, за текущия квотен период.
   Член 2
   Настоящия регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 31 май 2017 година.

            За Комисията,

            от името на председателя,

         Jerzy PLEWA

            Генерален директор

            Генерална дирекция „Земеделие и развитие на селските райони“

      (1)  ОВ L 347, 20.12.2013 г., стр. 671.

      (2)  Регламент за изпълнение (ЕС) 2015/2081 на Комисията от 18 ноември 2015 г. за откриване и управление на тарифни квоти за внос на някои зърнени храни с произход от Украйна (ОВ L 302, 19.11.2015 г., стр. 81).

      (3)  Регламент (ЕО) № 1301/2006 на Комисията от 31 август 2006 г. за определяне на общи правила за управление на тарифните квоти за внос на земеделски продукти, които се управляват чрез система на лицензии за внос (ОВ L 238, 1.9.2006 г., стр. 13).


title: Регламент за изпълнение (ЕС) № 823/2014 на Комисията от 28 юли 2014 година за установяване на стандартни стойности при внос с цел определяне на входната цена на някои плодове и зеленчуци

text:
               29.7.2014

               BG

               Официален вестник на Европейския съюз

               L 223/22

         РЕГЛАМЕНТ ЗА ИЗПЪЛНЕНИЕ (ЕС) № 823/2014 НА КОМИСИЯТА
   от 28 юли 2014 година
   за установяване на стандартни стойности при внос с цел определяне на входната цена на някои плодове и зеленчуци
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1234/2007 на Съвета от 22 октомври 2007 г. за установяване на обща организация на селскостопанските пазари и относно специфични разпоредби за някои земеделски продукти (Общ регламент за ООП) (1),
   като взе предвид Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (2), и по-специално член 136, параграф 1 от него,
   като има предвид, че:

               (1)

               В изпълнение на резултатите от Уругвайския кръг на многостранните търговски преговори в Регламент за изпълнение (ЕС) № 543/2011 са посочени критериите, по които Комисията определя стандартните стойности при внос от трети държави за продуктите и периодите, посочени в приложение XVI, част A от същия регламент.

               (2)

               Стандартната стойност при внос се изчислява за всеки работен ден съгласно член 136, параграф 1 от Регламент за изпълнение (ЕС) № 543/2011, като се вземат под внимание променливите данни за всеки ден. В резултат на това настоящият регламент следва да влезе в сила в деня на публикуването му в Официален вестник на Европейския съюз,

         ПРИЕ НАСТОЯЩИЯ РЕГЛАМЕНТ:
   Член 1
   Стандартните стойности при внос, посочени в член 136 от Регламент за изпълнение (ЕС) № 543/2011, са определени в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 28 юли 2014 година.

            За Комисията,

            от името на председателя,

         Jerzy PLEWA

            Генерален директор на генерална дирекция „Земеделие и развитие на селските райони“

      (1)  ОВ L 299, 16.11.2007 г., стр. 1.

      (2)  ОВ L 157, 15.6.2011 г., стр. 1.

      ПРИЛОЖЕНИЕ
      Стандартни стойности при внос за определяне на входната цена на някои плодове и зеленчуци

                  (EUR/100 kg)

                  Код по КН

                  Код на третa държавa (1)

                  Стандартна стойност при внос

                  0702 00 00

                  TR

                  44,1

                  XS

                  56,8

                  ZZ

                  50,5

                  0707 00 05

                  MK

                  65,0

                  TR

                  81,4

                  ZZ

                  73,2

                  0709 93 10

                  TR

                  94,7

                  ZZ

                  94,7

                  0805 50 10

                  AR

                  123,5

                  BO

                  98,4

                  CL

                  153,3

                  NZ

                  145,2

                  TR

                  74,0

                  UY

                  114,6

                  ZA

                  133,9

                  ZZ

                  120,4

                  0806 10 10

                  BR

                  154,3

                  CL

                  81,7

                  EG

                  159,6

                  MA

                  154,4

                  TR

                  152,4

                  ZZ

                  140,5

                  0808 10 80

                  AR

                  93,9

                  BR

                  111,9

                  CL

                  115,4

                  NZ

                  130,3

                  US

                  159,4

                  ZA

                  116,6

                  ZZ

                  121,3

                  0808 30 90

                  AR

                  71,8

                  CL

                  81,4

                  NZ

                  177,1

                  ZA

                  90,3

                  ZZ

                  105,2

                  0809 10 00

                  MK

                  106,1

                  TR

                  240,9

                  XS

                  111,2

                  ZZ

                  152,7

                  0809 29 00

                  CA

                  664,5

                  TR

                  290,5

                  US

                  344,6

                  ZZ

                  433,2

                  0809 30

                  MK

                  72,6

                  TR

                  139,3

                  ZZ

                  106,0

                  0809 40 05

                  BA

                  55,3

                  MK

                  53,5

                  TR

                  141,2

                  ZZ

                  83,3

         (1)  Номенклатура на държавите, определена с Регламент (ЕО) № 1833/2006 на Комисията (ОВ L 354, 14.12.2006 г., стр. 19). Код „ZZ“ означава „с друг произход“.